ЕС играе водеща роля в света по отношение на защитата на околната среда и на действията по климата и — както беше потвърдено в речта на председателя Юнкер *за състоянието на Съюза* през 2017 г.[[1]](#footnote-1) — иска да доразвие тази своя роля[[2]](#footnote-2).

Програмата LIFE е единственият фонд на ЕС, който е предназначен изцяло за целите, свързани с околната среда и климата. Със скромния си бюджет тя е насочена към ниша между програмите на ЕС в подкрепа на научните изследвания и иновациите, от една страна, и програмите на ЕС, с които се финансира широкомащабното внедряване на мерки, от друга страна.

Докато някои дейности в рамките на програмата LIFE са насочени пряко до разрешаването на определени проблеми на място, програмата действа главно непряко, тъй като нейната роля на катализатор е насочена към започване и разширяване на практики на устойчиво производство, дистрибуция и потребление, или ускоряване на тяхно разпространение, чрез подкрепа на

* разработването и обмена на най-добри практики и знания,
* изграждането на капацитет и ускоряване на изпълнението на законодателството и политиките в областта на околната среда и климата,
* изпробването на технологии и решения с ограничен мащаб от страна на заинтересованите страни и
* мобилизирането на средства от други източници.

Настоящата оценка на въздействието придружава предложението на Комисията за бъдещата програма LIFE за околната среда и действията по климата за периода след 2020 г. и отговаря на изискванията на Финансовия регламент по отношение на изготвянето на предварителна оценка.

***Предизвикателства и възможности за програма LIFE за следващата МФР***

Извършеният наскоро междинен преглед на програмата LIFE[[3]](#footnote-3) потвърди, че настоящата програма е на правилен път по отношение на ефективността[[4]](#footnote-4), ефикасността и целесъобразността и предоставя принос за стратегията „Европа 2020“. Освен това повечето заинтересовани страни разглеждат LIFE като много важен инструмент за целенасочена работа по приоритетите в областта на околната среда и климата.

В междинния преглед обаче бяха установени и възможности за по-нататъшно повишаване на цялостната ефективност на програмата, които не биха се използвали, ако програмата LIFE продължи в сегашния си формат и мащаб през в периода 2021—2027 г. Това са по-специално възможностите за подобряване на съгласуваността между програмата LIFE и други фондове на ЕС и за засилване на нейната роля на катализатор. Други възможности за подобряване бяха установени по отношение на стратегическата насоченост на програмата, както и на увеличаване на ефикасността на LIFE и опростяването на управлението на програмата.

***Предпочитани варианти***

За справяне с установените предизвикателства бяха разработени няколко варианта, които впоследствие бяха анализирани по отношение на тяхната ефективност, ефикасност и съгласуваност. В хода на този процес бяха определени редица конкретни варианти за подобрение на новата програма, които са описани по-долу.

По отношение на ***обхвата и приложното поле*** на програмата на този етап бяха избрани три варианта:

1. Разширяване на приложното поле на LIFE, така че да включва проекти за изграждане на капацитет в областта на чистата енергия, чрез добавяне на подпрограма за прехода към чиста енергия. Това би осигурило по-съгласуван подход за финансирането на проекти за изграждане на капацитет в областта на чистата енергия, като в същото време се предоставя достъп до такива проекти на по-широк кръг от бенефициери.
2. Засилване на подпомагането на LIFE за включването на целите, свързани с опазване на природата и биологичното разнообразие. Това би подобрило финансирането на опазването на природата, както и съгласуваността в рамките на цялостната структура на бюджета на ЕС чрез улесняване на подобрен подход за интегриране. Не е изключено обаче това да изисква допълнителни усилия за планиране и съгласуване от страна на органите за околната среда.
3. Разширяване на допустимостта за финансиране по LIFE по отношение на отвъдморските страни и територии на ЕС (ОСТ), особено за мерки за опазване на природата и биологичното разнообразие в рамките на подпрограмата за опазване на природата и биологичното разнообразие. Това би запълнило евентуална празнина във връзка с финансирането по схемата BEST[[5]](#footnote-5).

Ако бюджетът бъде увеличен специално с цел включвана на прехода към чиста енергия и/или включване на подпрограма за опазване на природата, тези варианти (варианти 1 и 2) следва да бъдат взети предвид в структурата на програмата LIFE.

По отношение на ***механизмите за изпълнение*** и ***управлението на програмата*** на този етап бяха избрани девет варианта:

С цел подобряване на изпълнението на програмата LIFE и засилване на нейната роля на катализатор бяха разгледани два варианта, които се отнасят до достъпността на LIFE за кандидати от всички държави — членки на ЕС. Вариантът да се предостави централизирана подкрепа за цялата мрежа от национални органи за контакт вместо сегашните национални проекти за изграждане на капацитет (само за някои ДЧ) е оценен положително. Вариантът за увеличаване на процентите на съфинансиране ще трябва да бъде разгледан допълнително въз основа на развитието на търсенето, след като бъде взето решение за цялостната форма и бюджет на програмата LIFE за следващата МФР.

Разглеждани бяха още четири допълнителни варианта за подобряване на програмата и засилване на нейната роля на катализатор. Въз основа на пилотния опит, придобит от стратегическите интегрирани проекти в сегашната програма LIFE, разширяването на стратегическите интегрирани проекти се счита за най-мощния механизъм сред тези варианти. Това обаче би изисквало допълнителен бюджет в сравнение с настоящата програма.

Вариантите за по-добро възпроизвеждане и увеличаване както на гъвкавостта на програмата, така и на възможността за насочване на усилията към ключови и нововъзникващи проблеми чрез опростяване на регламента и многогодишната работна програма нямат сериозни отрицателни последици и следва съответно да бъдат въведени и двата. Що се отнася до финансовите инструменти, би било от полза подходи, разработени в рамките на пилотните инструменти на текущата програма LIFE, да бъдат усъвършенствани и разширени в рамките на InvestEU.

***Как ще се извършват мониторингът и оценката на изпълнението?***

Изпълнението ще продължи да се измерва на равнището на програмата и подпрограмите въз основа на сегашния подход, основан на проекти. Бяха обаче установени допълнителни критерии за изпълнение, за да се подобрят мониторингът и оценката на катализиращия ефект на програмата LIFE и нейния принос за насърчаване на обществени промени. Тежестта на прилагането на тези критерии ще се носи преди всичко от Комисията, така че да се избегне прекомерно увеличаване на сегашните изисквания за докладване и да се гарантира точно и надеждно отчитане.

Ще бъдат извършени две задълбочени оценки — в средата на периода (2024 г.) и в края на програмния период (2027 г.).

1. <https://ec.europa.eu/commission/state-union-2017_bg> [↑](#footnote-ref-1)
2. Приложение 4 съдържа анализ на продължаващата необходимост от действия в различните сфери на политиката в областта на околната среда и на борбата с изменението на климата, за да се гарантира спазването на съответното законодателство на ЕС и на Парижкото споразумение, както и осъществяването на енергийния съюз. [↑](#footnote-ref-2)
3. EК (2017 г.) [Report on the Mid-term Evaluation of the Programme for Environment and Climate.](http://eur-lex.europa.eu/legal-content/EN/TXT/PDF/?uri=CELEX:52017SC0355&from=EN) [SWD(2017) 355 final](http://eur-lex.europa.eu/legal-content/EN/TXT/PDF/?uri=CELEX:52017SC0355&from=EN). Ecorys (2017 г.) Support for an external and independent LIFE Mid Term Evaluation Report [↑](#footnote-ref-3)
4. Въз основа на анализ на ключовите показатели за изпълнението, използвани за оценка на резултатите от проектите. [↑](#footnote-ref-4)
5. [Доброволната схема в областта на биологичното разнообразие и екосистемните услуги в отвъдморските територии на ЕС (BEST) –](http://ec.europa.eu/environment/nature/biodiversity/best/index_en.htm) е насочена към подпомагането на опазването на биологичното разнообразие и устойчивото използване на екосистемните услуги, включително екосистемни подходи за адаптиране към изменението на климата и смекчаване на последиците от него, в най-отдалечените региони (НОР) и отвъдморските страни и територии (ОСТ) на ЕС. [↑](#footnote-ref-5)